Storting van mediese afval, dierkarkasse wek kommerChris Boshoff en Marcus Pawson, hoof van omgewingsake by AfriForum vroeër vanjaar tydens die bekendstelling van die projek by die Hatherley-storting. Foto: AfriForum AfriForum het Donderdag sy ouditverslag oor stortingsterreine bekend gestel en in Pretoria aan Nosipho Ngcaba, direkteur-generaal van die departement omgewingsake en Mark Gordon, adjunk direkteur-generaal vir chemiese stowwe en afvalbestuur by die departement, oorhandig. Hulle het die verslag namens minister Edna Molewa, minister van omgewingsake, ontvang en onderneem om binne 30 dae terugvoer te gee. Die burgerregte-organisasie het in Junie en Julie vanjaar sommige stortingsterreine geoudit en ŉ verslag saamgestel. Volgens wetgewing en regulasies moet ŉ stortingsterrein aan bepaalde vereistes voldoen. AfriForum het hierdie vereistes in 25 vrae verwerk en dit gebruik om die oudit te doen. Volgens Chris Boshoff, projekkoördineerder, toon die bevindinge in die verslag slegs 18% (15 uit 83) van die stortingsterreine wat geoudit is, het aan die minimum vereistes van die wetgewing voldoen. “By 82% van dié stortingsterreine moet spoedig ingegryp word om gesondheidsprobleme in omliggende gemeenskappe te verhoed,” het hy gesê. Boshoff sê die volgende kommerwekkende kwessies is by verskeie stortingsterreine gevind: Boshoff het gesê AfriForum het, as deel van dié projek, oudits gedoen by drie stortingsterreine wat privaat bestuur word. “Twee van die terreine het 100% aan die regulasies voldoen, terwyl die derde ŉ persentasie van 76% behaal het, teenoor staatsbeheerde stortingsterreine wat ŉ gemiddeld van 44,3% tydens die oudit gekry het.” Marcus Pawson, hoof van plaaslike regering en omgewingsake by AfriForum, meen die skokkende stand van staatsbeheerde stortingsterreine in Suid-Afrika kan toegeskryf word aan swak bestuur, korrupsie en gebrekkige opleiding van munisipale amptenare en werkers. “Stortingsterreine het in wese baie potensiaal, solank die regering net ŉ wilsbesluit neem om die infrastruktuur volhoubaar te maak vir herwinning en hergebruik,” het Pawson gesê. “AfriForum het reeds aanmaningsbriewe gestuur aan al die munisipaliteite waar stortingsterreine nie aan die minimum vereistes voldoen nie en aangedring dat die munisipaliteite vir ons die aksieplanne stuur wat hulle gaan volg om stortingsterreine weer op standaard te kry. Indien die munisipaliteite nie hieraan gehoor gee nie, sal AfriForum die gemeenskap bystaan om, waar moontlik, self die stortingsterreine te rehabiliteer.”